એકવખત અચલપુર નગરમાં વસુંધર મુનિભગવંત પધાર્યા કે જેમણે રાણી ધારિણીને આવેલા સ્વપ્નનો વૃતાંત કહેતાં જણાવેલું કે આ તમારો પુત્ર ધનકુમાર આ ભવથી માંડીને ઉત્તરોત્તર ઉત્કૃષ્ટ એવા નવ ભવ કરશે અને નવમાં ભવમાં આ ભરતક્ષેત્રને વિષે યદુવંશમાં બાવીશમાં નેમિનાથ નામે તીર્થંકર થશે. ઉદ્યાનપાલકે ધનકુમારને વસુંધરમુનિભગવંત ઉદ્યાનમાં પધાર્યા છે તે સમાચાર આપ્યા. ધનકુમાર પોતાની રાણી ધનવતી તથા પરિવાર સાથે મુનિભગવંતની દેશના સંભાળવા ગયા. મુનિભગવંતની સંસારને તારનારી વૈરાગ્યમયી વાણીનું પાન કરી ધનકુમાર અને ધનવતીનું હૃદય સંસારથી ઉદ્વિગ્ન થયું. પોતાના પુત્ર જયંતનો રાજ્યાભિષેક કરી રાજ્યનો ભાર સોંપી ધનકુમારે અને ધનવતી તથા પોતાના ભાઈ ધનદત્ત અને ધનદેવની સાથે વસુંધરમુનિભગવંતની પાસે ચારિત્ર ગ્રહણ કર્યું. અપ્રમત્ત પણે સંયમજીવનની સાધના કરતાં કરતાં ધનમુની અને ધનવતીએ અનશન ગ્રહણ કર્યું. એક માસને અંતે સમાધીપૂર્વક કાળધર્મ પામી સૌધર્મદેવલોકમાં શક્રના સમાનિક અને મહર્દ્ધિક દેવ થયા. ધનકુમારના બંને ભાઈ મુનિ પણ અખંડિત વ્રત પાળી સમાધિપૂર્વક મૃત્યુ પામી સૌધર્મ દેવલોકમાં દેવ થયા.